তিরুপতি লাড্ডু-বিতর্ক, সরকারের কমিটির গঠনের সিদ্ধান্তে হস্তক্ষেপ করল না সুপ্রিম কোর্ট

ওয়েব ডেস্ক: তিরুপতি লাড্ডুর (Tirumala Tirupati laddu) ঘি ভেজালের তদন্তে অন্ধ্রপ্রদেশ সরকারের এক সদস্যের কমিটির গঠনের সিদ্ধান্তে হস্তক্ষেপ করল না সুপ্রিম কোর্ট (Supreme Court)। ভারতের প্রধান বিচারপতি সূর্য কান্ত ও বিচারপতি জয়মাল্য বাগচির বেঞ্চ কমিটি গঠনের বিষয় হস্তক্ষেপ করল না। আবেদনকারী ডঃ সুব্রহ্মণ্যম স্বামীর দাবি, রাজ্যের সমান্তরাল তদন্ত সুপ্রিম কোর্ট কর্তৃক গঠিত বিশেষ তদন্ত দল কর্তৃক পরিচালিত ফৌজদারি তদন্তকে প্রভাবিত করবে।

আইনজীবী রাজশেখর রাও আদালতে জানান, এসআইটি তদন্তের পর, রাজ্য একটি এক সদস্যের কমিটি গঠন করেছে, যা এসআইটি তদন্তকে দুর্বল করে দেবে। পূর্বে, সুপ্রিম কোর্ট মুখ্যমন্ত্রীকে তদন্তাধীন থাকা অবস্থায় বিবৃতি দেওয়ার জন্য তিরস্কার করেছিল। সলিসিটর জেনারেল তুষার মেহতা বলেন, এসআইটি তার তদন্ত সম্পন্ন করেছে এবং তার চূড়ান্ত রিপোর্ট দিয়েছে। সিবিআই ম্যানুয়াল অনুসারে, তদন্তের সময় যদি প্রশাসনিক ত্রুটি পাওয়া যায় যা ফৌজদারি মামলার সাথে সম্পর্কিত নয়, তবে তা রাজ্য সরকারকে অবহিত করতে হবে। এসআইটি কিছু প্রশাসনিক ত্রুটি খুঁজে পেয়েছে এবং রাজ্য কমিটি তা খতিয়ে দেখছে।

আরও পড়ুন: এদেশে থাকারই অধিকার নেই, তাঁরা এসেছেন কম্বল নিতে!কম্বল কেড়ে নিলেন বিজেপি নেতা

প্রসঙ্গত, তিরুপতিতে লাড্ডু-বিতর্কের সূত্রপাত ২০২৪ সালে। সে বছর অন্ধ্রপ্রদেশের মুখ্যমন্ত্রী তথা তেলুগু দেশম পার্টি (টিডিপি)-র প্রধান চন্দ্রবাবু নায়ডু অভিযোগ করেন, জগন্মোহন রেড্ডির সরকারের আমলে তিরুমালার প্রসাদী লাড্ডু বানানোর সময় ব্যবহৃত ঘি-র সঙ্গে পশুর চর্বি মেশানো হত। সুপ্রিম কোর্টের নির্দেশে সে সব অভিযোগ খতিয়ে দেখতে মাঠে নামে সিবিআই। ২৫০ কোটি টাকা দিয়ে মোট ৬৮ লক্ষ কেজি ভেজাল ঘি কেনা হয়েছিল তিরুপতি মন্দিরে! প্রসাদী লাড্ডু বানাতে ব্যবহার করা হয়েছিল সেই ভেজাল ঘি-ই। চূড়ান্ত চার্জশিটে এমনটাই দাবি করল কেন্দ্রীয় তদন্তকারী সংস্থা সিবিআই। গত জানুয়ারি মাসে এই মামলার চার্জশিট আদালতে জমা করেছে সিবিআই।৩৬ জনের নাম রাখা হয়েছে অভিযুক্তের তালিকায়। তাতে রয়েছেন মন্দির পরিচালন কমিটির ন’জন। এ ছাড়াও, পাঁচ জন দুগ্ধ বিশেষজ্ঞেরও নাম রয়েছে চার্জশিটে। চার্জশিটে দাবি করা হয়েছে, ২০২১ থেকে ২০২৪ সালের মধ্যে মন্দিরে প্রায় ৬৮ লক্ষ কেজি ভেজাল ঘি সরবরাহ করা হয়েছিল, যার বাজারদর প্রায় ২৫০ কোটি টাকা!